A hajó 1914-1915 telén készült el, ám 1915 közepéig nem került harcképes állapotba. Szerepe a Finn-öböl bejáratának védelme volt a németek ellenében, akik azonban sohasem próbáltak meg behatolni, így idejét gyakorlatozással és aknatelepítő műveletek biztosításával töltötte. Az 1917-es februári forradalmat követően legénysége csatlakozott a Balti Flotta lázadásához, majd az 1917-es októberi orosz forradalmat követően több évig a bolsevik csapatok egyetlen rendelkezésre álló csatahajója volt; tüzérségi támadást hajtott végre a Krasznaja Gorka-i erőd fellázadt helyőrsége ellen és segítette a Finn-öbölben a "fehéreket" támogató brit hajókkal szembeszálló könnyűfegyverzetű erőket. Legénysége később csatlakozott az 1921-es kronstadti felkeléshez, amelynek leverése után a hajó a Marat nevet kapta.